Viðskiptalögfræðin á Bifröst þykir hafa sannað gildi sitt Lögfræðidagur Háskólans á Bifröst var haldinn sl. föstudag á Bifröst . Þar komu saman núverandi og útskrifaðir nemendur úr viðskiptalögfræði ásamt kennurum á lögfræðisviði skólans . Dagskráin var fjölbreytt þar sem fræðileg erindi voru í bland við hugarflugsfundi um námið og tengsl eftir útskrift . Þau sem héldu erindi voru m.a . Einar Karl Hallvarðsson ríkislögmaður og dósent við Háskólann á Bifröst , Þorbjörg Inga Jónsdóttir hæstaréttarlögmaður og stundakennari á Bifröst ásamt Runólfi Ágústssyni fyrrverandi rektor . „ Það sem kom helst fram á fundinum meðal þátttakenda var að viðskiptalögfræðin sem námsgrein hefur sannað sig á þeim 12 árum sem boðið hefur verið upp á það nám á Bifröst . Viðskiptalögfræðingar útskrifaðir frá skólanum starfa víða í atvinnulífinu og sinna fjölbreyttum störfum . Voru þátttakendur sammála um að sú blanda af lögfræðifögum og viðskiptafögum sé ákjósanleg sérhæfing í störfum lögfræðinga í dag . Þær kennsluaðferðir sem viðhafðar eru á Bifröst eru á margan hátt óhefðbundnar og ólíkar kennsluháttum í öðrum háskólum hérlendis , “ segir í tilkynningu frá skólanum . Þá segir að mikil samstaða hafi verið í hópnum um gæði námsins og hversu vel kennsluaðferðirnar nýtist við störf lögfræðinga þegar út á vinnumarkaðinn er komið . Þá var einróma álit þátttakenda að halda í þá sérstöðu sem viðskiptalögfræðin á Bifröst hefur skapað og bjóða þannig upp á annað lögfræðinám en hið hefðbundna . „ Háskólinn á Bifröst er eini háskólinn á Íslandi sem býður upp á þetta nám hérlendis en margir skólar erlendis bjóða upp á svipað nám . Þá má geta þess að Háskólinn á Bifröst var valinn í alþjóðlegan hóp háskóla til að bregðast við breyttri stöðu lögfræðinga á atvinnumarkaði í heiminum . “